Kráľovná slovenskej historickej romance Jana Pronská nám vo svojej najnovšej knihe prináša ďalší ľúbostný príbeh s dramatickou zápletkou, ktorý sa odohráva v stredovekom Uhorsku na pozadí skutočných historických udalostí. Tentoraz nám autorka pútavým spôsobom približuje zložité obdobie vlády Bela IV., kruto poznačené vpádmi mongolských hôrd. Keď Lucián, syn rytiera Deneša z Lošonca, stratil oboch rodičov, ujal sa ho priateľ jeho otca župan Juraj z Tekova a spolu so svojimi dvoma synmi a s dcérou Magdalénou ho vychovával ako vlastného. Počas tohto šťastného obdobia detstva a dospievania sa z Magdalény a Luciána stali nerozluční priatelia, spriaznené duše, ktoré odjakživa vedeli, že patria k sebe. Župan Juraj pošle chlapcov na výcvik do kráľovskej armády, no Magdaléna si je istá, že ani dlhé odlúčenie neoslabí cit, ktorý ju a Luciána k sebe púta. Keď sa však po rokoch mladý muž vráti do tekovskej pevnosti, namiesto vyznania a žiadosti o ruku, ktoré dievčina očakávala, prináša iba hrozivé zvesti, z ktorých mrazí a ktoré sú príčinou, že si od nej drží odstup. Podarí sa Magdaléne presvedčiť milovaného Luciána, že aj jediný deň lásky stojí za to, alebo sa ich cesty navždy rozídu? A môže ich puto vôbec prežiť skúšku ohňom v čase, keď zem pustošia krutí dobyvatelia, ktorí nepoznajú zľutovanie? Uhorsko sa zmieta v horúcom pekle, aké nepamätajú ani najstaršie kroniky, a kým panovník vedie zúfalý boj o prežitie svojej krajiny, dve milujúce srdcia neochvejne veria, že skutočná láska všetko prekoná a zvíťazí aj vtedy, keď už zomiera i nádej.